CELEX: 32012D0100
Language: lv
Date: 2012-02-17 00:00:00
Title: 2012/100/ES: Komisijas Lēmums ( 2012. gada 17. februāris ) par metodi maksas iekasēšanai par pārsniegtajām CO 2 emisijām attiecībā uz jauniem vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009  Dokuments attiecas uz EEZ

18.2.2012   
            
            
               LV
            
            
               Eiropas Savienības Oficiālais Vēstnesis
            
            
               L 47/71
            
         KOMISIJAS LĒMUMS
   (2012. gada 17. februāris)
   par metodi maksas iekasēšanai par pārsniegtajām CO2 emisijām attiecībā uz jauniem vieglajiem automobiļiem saskaņā ar Eiropas Parlamenta un Padomes Regulu (EK) Nr. 443/2009
   (Dokuments attiecas uz EEZ)
   (2012/100/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 443/2009, ar ko, īstenojot daļu no Kopienas integrētās pieejas CO2 emisiju samazināšanai no vieglajiem transportlīdzekļiem, nosaka emisijas standartus jauniem vieglajiem automobiļiem (1), un jo īpaši tās 9. panta 3. punktu,
   tā kā:
   
               (1)
            
            
               Ja Komisija saskaņā ar Regulas (EK) Nr. 443/2009 8. panta 5. punkta otro daļu apstiprina un saskaņā ar 10. panta 2. punktu publisko to, ka ražotājs nav izpildījis Regulas (EK) Nr. 443/2009 4. panta prasības, Komisija saskaņā ar minētās regulas 9. panta 1. punktu ražotājam vai – grupas gadījumā – grupas vadītājam nosaka maksu par pārsniegtajām emisijām.
            
         
               (2)
            
            
               Jānosaka, pēc kādas metodes iekasējama šī maksa par pārsniegtajām emisijām.
            
         
               (3)
            
            
               Saskaņā ar Regulas (EK) Nr. 443/2009 9. panta 4. punktu maksas par pārsniegtajām emisijām uzskata par Eiropas Savienības vispārējā budžeta ieņēmumiem un tās jāievada un jāiegrāmato vispārējā budžeta 7. sadaļā. Tāpēc ir lietderīgi par iekasēšanas metodi izmantot debitoru parādu iekasēšanas noteikumus, kas izklāstīti Padomes 2002. gada 25. jūnija Regulā (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (2), un Komisijas 2002. gada 23. decembra Regulā (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (3).
            
         
               (4)
            
            
               Veicot debitoru parādu konstatēšanu Regulas (EK, Euratom) Nr. 1605/2002 71. panta nozīmē, būtu jāņem vērā, ka saskaņā ar Regulas (EK) Nr. 443/2009 8. panta 4. punktu Komisijai ir ražotājam jāpaziņo provizoriski aprēķinātās vidējās īpatnējās CO2 emisijas iepriekšējā gadā, īpatnējo emisiju mērķis un abu šo lielumu starpība minētajā gadā un ka saskaņā ar tās pašas regulas 8. panta 5. punktu ir jādod ražotājam iespēja pārbaudīt minētos aprēķinus un triju mēnešu laikā pēc provizoriskā aprēķina saņemšanas paziņot Komisijai par atrastajām kļūdām, ja tādas ir.
            
         
               (5)
            
            
               Ņemot vērā Komisijas un ražotāju viedokļu apmaiņu, pirms informācija par ražotāju tiek apstiprināta saskaņā ar Regulas (EK) Nr. 443/2009 8. panta 5. punkta otro daļu un 10. pantu, un ražotājam doto iespēju iebilst pret veikto aprēķinu, būtu jāuzskata, ka Komisija, apstiprinot informāciju par ražotāju, ir pierādījusi parāda esību un ka debitoru parāds ir drošs Regulas (EK, Euratom) Nr. 1605/2002 71. panta nozīmē.
            
         
               (6)
            
            
               Maksas par pārsniegtajām emisijām jāaprēķina pēc Regulas (EK) Nr. 443/2009 9. panta 2. punktā noteiktajām formulām un jāpublisko saskaņā ar minētās regulas 10. pantu. Tāpēc debitoru parāds būtu jāuzskata par fiksētu summu, kas ir nomaksājama tādā nozīmē, kā to paredz Regulas (EK, Euratom) Nr. 1605/2002 71. pants.
            
         
               (7)
            
            
               Šajā lēmumā paredzētie pasākumi ir saskaņā ar Klimata pārmaiņu komitejas atzinumu,
            
         IR PIEŅĒMUSI ŠO LĒMUMU.
   1. pants
   Maksu par pārsniegtajām emisijām, kas aprēķināta saskaņā ar Regulas (EK) Nr. 443/2009 9. pantu, Komisija iekasē, dodot iekasēšanas rīkojumu un tad izdodot attiecīgajam ražotājam adresētu parādzīmi, kā to paredz Regulas (EK, Euratom) Nr. 1605/2002 71. līdz 74. panta un Regulas (EK, Euratom) Nr. 2342/2002 78. līdz 89. panta noteikumi.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2012. gada 17. februārī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 140, 5.6.2009., 1. lpp.
   
      (2)  OV L 248, 16.9.2002., 1. lpp.
   
      (3)  OV L 357, 31.12.2002., 1. lpp.